Gautrein-pendelaars gestrandPendelaars by een van die Gautrein-stasies. Foto: Via @TrafficSA op Twitter Honderde Gautrein-pendelaars was Maandagmiddag in spitstyd by stasies tussen Pretoria en Johannesburg gestrand. Kesagee Nayager, die Gautrein se woordvoerder, het aan Maroela Media gesê vertragings is ervaar weens ŉ kragonderbreking tussen die Park- en Hatfield-stasie. “Die kragonderbreking het omstreeks 17:00 ontstaan en kragtoevoer is ná sowat ŉ halfuur weer herstel. Tans word daar ŉ 30 minute vertraging tussen dié twee stasies ervaar,” het Nayager gesê. Sy het gesê dit is nog nie in dié stadium bekend wat die kragonderbreking veroorsaak het nie en pendelaars om verskoning gevra vir die ongerief. Die Gautrein-busdiens is nie deur die voorval geraak nie.